Opbrengs van Malema-plaas aangewend vir misdaadbestrydingJulius Malema Foto: Werner Beukes/SAPA Die opbrengs van R2 436 795 is in die staat se herwinningsfonds vir kriminele bates inbetaal. Die NVG het Woensdag gesê daar word beweer dat die plaas aan Malema behoort het as deel van ŉ geldwassery-skema. “Die verkoop van die plaas was die gevolg van ŉ verbeurdverklaringsbevel wat deur die NVG in Maart 2013 bekom is,” het die NVG in ŉ verklaring gesê. Die plaas in Polokwane was in die naam van Gwama Properties (Edms.) Bpk. geregistreer, maar Malema was glo die ware eienaar van die grond. “Die hof het bevind die eiendom is bekom met die winste van [bedrog en geldwassery] teen die Limpopo departement van paaie en vervoer,” het die NVG gesê. Die R2,5 miljoen wat vir die plaas verkry is, sal aan wetstoepassingagentskappe besorg word om misdaad te beveg. Die NVG het gesê die verbeurdverklaringsbevel was deel van die werk van ŉ teenkorrupsie taakspan wat uit die NVG, die Valke en die spesiale ondersoekeenheid bestaan.